<classify> KARIBU asilimia 80 ya wananchi waishio Tanzania Bara hawasajiliwa wala kuwa na vyeti vya kuzaliwa, huku wale waliosajiliwa na kuwa na vyeti hivyo wakiwa ni asilimia 13.4.Hayo yalibainishwa juzi mjini hapa na Ofisa Mtendaji Mkuu wa Wakala wa Usajili, Ufilisi na Udhamini RITA, Emmy Hudson. Alikuwa kwenye ufunguzi wa semina ya viongozi wa wilaya na mkoa wa Singida ya usajili wa vizazi kwa watoto wa umri chini ya miaka mitano unaotarajiwa kuanza kutekelezwa Machi mwaka huu katika mikoa ya Singida na Dodoma.Alisema kwa mujibu wa takwimu za Sensa ya mwaka 2012, ni asilimia 13.4 tu ya wananchi wa Tanzania Bara ambao wamesajiliwa na kupata vyeti vya kuzaliwa, huku asilimia 86.6 wakiwa hawana vyeti hivyo. Emmy ambaye pia ni Kaimu Kabidhi Wasii Mkuu, alieleza kuwa kutokana na hali hiyo, Tanzania sasa ni moja ya nchi zenye kiwango cha chini sana cha usajili barani Afrika.Aidha, alieleza kuwa tayari maboresho ya jumla ya mfumo mzima wa usajili yameanza kufanyika chini ya Mkakati wa Kitaifa wa kuboresha Usajili wa Matukio Muhimu ya Binadamu na Takwimu CRVS ulioandaliwa baada ya kufanya tathmini ya kina kubaini changamoto za mfumo wa usajili uliopo. Alisema katika tathmini iliyofanyika maeneo mbalimbali nchini, RITA ilibaini baadhi ya sababu za wananchi wengi kutokuwa na vyeti vya kuzaliwa kuwa ni umbali uliopo kati ya maeneo ya makazi ya wananchi hadi Ofisi za Wakuu wa Wilaya kunakofanyika usajili.Pia uelewa mdogo juu ya umuhimu wa cheti cha kuzaliwa na kuwepo ada ya cheti. Alieleza kuwa Mpango wa Usajili wa Watoto walio na umri chini ya miaka mitano ambao hufanyika kwenye vituo vya tiba na ofisi za watendaji kata ambapo wahusika kusajiliwa na kupewa vyeti vya kuzaliwa papo hapo bila malipo, unatekelezwa kwa mafanikio makubwa katika mikoa 11 nchini.Mikoa hiyo ni Mwanza, Mbeya, Songwe, Iringa, Njombe, Geita, Shinyanga, Mtwara, Lindi, Mara na Simiyu. Akifungua semina hiyo ya siku moja, Mkuu wa Mkoa wa Singida, Dk Rehema Nchimbi alisisitiza umuhimu wa kutekeleza mpango huo kwa ufanisi na umahiri, huku akisema kuwa usajili wa watoto ni jambo la lazima na ni thawabu kwa watekelezaji. Alionya watendaji wa dhidi ya ukiritimba, uhujumu au ukwamishaji wa mpango huo kwa kisingizio chochote kile huku akiitahadharisha RITA kutokuwa moja ya wakwamishaji wa shughuli hiyo kwa kuchelewesha kupeleka vitendea kazi maeneo husika.  <topic>: kitaifa 